Karáčí 4. septembra (TASR) - Neznámi ozbrojenci dnes v centre mesta Karáčí zastrelili šiitského duchovného Saida Alího Hasnaina Naqvího. Informovali o tom policajné a nemocničné zdroje.
Podľa policajných zdrojov spáchali atentát skúsení zabijaci, ktorí monitorovali Nakvího denný program. Čakali naňho keď išiel rovnakou trasou akou chodil takmer každý večer do šiitskej mešity, kde viedol modlitby. Vraždu možno pripísať na vrub sektárskym sporom.
V južnej časti Karáčí zastrelili v sobotu šiitského obchodníka a rukou vrahov padol ten istý deň aj jeden novinár a sociálny pracovník.
Hoci väčšinoví sunniti a menšinoví šiiti žijú v Karáčí obyčajne v mieri, z času na čas medzi nimi dochádza k prejavom sektárskeho násilia. V tomto roku si terorizmus a spory vyžiadali už viac ako 60 životov.